Simon Hald vendte søndag tilbage til sin gamle hjemmebane i Aalborg, da hans nuværende arbejdsgiver Flensburg-Handewitt tørnede sammen med nordjyderne i Champions League. Det blev dog en oplevelse til glemmebogen for Hald. Han udgik med en skade i knæet, og siden tabte tyskerne højst overraskende med 31-28. Halds skade har fået Danmarks landstræner til at reagere. - Simon har fået et vrid i knæet. Han skal undersøges i morgen, hvorefter vi må se, om vi stadig kan få gavn og glæde af Simon i truppen i den kommende uge, siger Nikolaj Jacobsen. Sidste kampe før EM-udtagelse Danmark er i den kommende uge vært for et Golden League-stævne, hvor det altså er tvivlsomt, om Simon Hald er i stand til at spille. Torsdag gælder det en kamp mod Frankrig, mens modstanderen lørdag bliver enten Norge eller Spanien. Kampene er de sidste, før Nikolaj Jacobsen skal udtage truppen til EM i januar. I forvejen må han undvære Paris Saint-Germain-stjernerne Mikkel Hansen og Henrik Toft, der begge er ramt af hjernerystelse. Fra Aalborg Håndbold deltager Magnus Saugstrup og Henrik Møllgaard i den netop forestående landsholdssamling.

Opsummering:
Nordjyden Simon Hald udgik søndag eftermiddag med en skade, da han og Flensburg-Handewitt spillede mod Aalborg Håndbold.